ΓΡΑΠΤΗ ΕΡΩΤΗΣΗ E-0738/03

υποβολή: Erik Meijer (GUE/NGL) προς την Επιτροπή

(11 Μαρτίου 2003)

Θέμα: Η μεταβίβαση ακάλυπτων κινδύνων από γερμανικές τράπεζες και ασφαλιστικές εταιρείες σε εταιρείες που χρηματοδοτούνται από την κυβέρνηση

1. Ενημερώθηκε η Επιτροπή για τις πληροφορίες της εφημερίδας 'Frankfurter Allgemeine Sonntagszeiting' της 23.2.2003, σύμφωνα με τις οποίες η Commerzbank, η Dresdner Bank και η HypoVereinsbank προτίθενται να μεταβιβάσουν ένα ποσό ύψους τουλάχιστον 7 δισ. ευρώ επισφαλών δανείων σε τράπεζα bad bank η οποία χρηματοδοτείται είτε από τη γερμανική κυβέρνηση ή /και από την Ομοσπονδιακή Τράπεζα·

2. Υπάρχουν και σε άλλα κράτη μέλη της ΕΕ διακανονισμοί σύμφωνα με τους οποίους αναλαμβάνονται κίνδυνοι και ζημίες τραπεζών και ασφαλιστικών εταιρειών από το κράτος ή από όργανα τα οποία χρηματοδοτούνται από το κράτος, ενώ παράλληλα το κερδοφόρο μέρος των δανείων το καρπούνται οι ίδιες οι ασφαλιστικές εταιρείες·

3. Ποιες είναι οι συνέπειες για την αξία του ευρώ από το γεγονός ότι η Ομοσπονδιακή Τράπεζα δεν λειτουργεί πλέον από 1.1.2002 ως τράπεζα διακίνησης του γερμανικού χρήματος και έχει ενταχθεί στις εργασίες της ΟΝΕ· Αυτό σημαίνει ότι ένας διακανονισμός, ο οποίος αναφέρεται στην ερώτηση 1, συγχρηματοδοτείται εις βάρος της συλλογικής και μεμονωμένης αγοραστικής δύναμης όλων των κατοίκων των 12 χωρών της ζώνης του ευρώ·

4. Προτίθεστε να διευρύνετε τέτοιες δομές σε όλα τα κράτη μέλη ή επιθυμείτε να τις περιορίστε και να τις καταπολεμήσετε επειδή θεωρείτε ότι είναι μια μορφή παράνομης κρατικής βοήθειας·

Πηγή: Het Nederlandse dagblad 'De Volkskrant' 24.2.2003.

Απάντηση του κ. Monti εξ ονόματος της Επιτροπής

(16 Απριλίου 2003)

1. Η Επιτροπή είναι ενήμερη για δημοσιεύματα του τύπου σύμφωνα με τα οποία ορισμένες γερμανικές τράπεζες προτίθενται να δημιουργήσουν μία bad bank, η οποία θα αναλαμβάνει τα επισφαλή δάνεια. Στην απάντησή τους στο αίτημα της Επιτροπής για παροχή πληροφοριών, οι γερμανικές αρχές ανέφεραν ότι δεν προωθούν ανάλογο σχέδιο.

2. Η Επιτροπή δεν γνωρίζει την ύπαρξη σε κάποιο κράτος μέλος γενικού καθεστώτος που να επιτρέπει τη μεταβίβαση κινδύνων και ζημιών ολόκληρου του τραπεζικού ή του ασφαλιστικού τομέα. Σε ορισμένες ειδικές περιπτώσεις επετράπη η μεταβίβαση κινδύνων και ζημιών (π.χ. στην περίπτωση της Crdit Lyonnais), στο πλαίσιο επιμέρους ενεργειών διάσωσης και αναδιάρθρωσης.

3. Σε περίπτωση που θα ετίθετο σε εφαρμογή ένα τέτοιο καθεστώς, το κόστος θα βάρυνε κατά κύριο λόγο τους φορολογούμενους της ενδιαφερόμενης χώρας. Όπως όμως ήδη αναφέρθηκε, η γερμανική κυβέρνηση δεν σχεδιάζει την εφαρμογή παρόμοιου συστήματος.

4. Αν εφαρμοσθεί παρόμοιο καθεστώς, τούτο ενδέχεται να συνιστά κρατική ενίσχυση σύμφωνα με το άρθρο 87, παράγραφος 1 της συνθήκης ΕΚ. Κατ'αρχήν οι κρατικές ενισχύσεις απαγορεύονται, παρότι η απαγόρευση δεν είναι απόλυτη. Το άρθρο 87, παράγραφος 2 και το άρθρο 87, παράγραφος 3 της συνθήκης ΕΚ θεσπίζουν τους όρους βάσει των οποίων μπορεί να θεωρηθεί ότι ορισμένες κρατικές ενισχύσεις συμβιβάζονται

με την κοινή αγορά. Συγκεκριμένα, σύμφωνα με το άρθρο 87, παράγραφος 3, στοιχείο γ), η Επιτροπή μπορεί να επιτρέψει τη χορήγηση ενισχύσεων για τη διάσωση και την αναδιάρθρωση προβληματικών επιχειρήσεων(1). Κάθε παρόμοια ενίσχυση πρέπει, ωστόσο, να κοινοποιείται στην Επιτροπή, η οποία εξετάζει κάθε επιμέρους αποδέκτρια τράπεζα. Τα γενικά καθεστώτα ενισχύσεων για τις προβληματικές επιχειρήσεις επιτρέπονται μόνο για τις ΜΜΕ.

Πέρα από τα ζητήματα που εξετάζονται βάσει των κανόνων της Ένωσης περί κρατικών ενισχύσεων, εάν η δημιουργία μιας Bad Bank συνεπάγεται συμφωνία μεταξύ επιχειρήσεων, μπορεί να εφαρμοσθεί το άρθρο 81 της συνθήκης ΕΚ. Η Επιτροπή δεν διαθέτει επί του παρόντος στοιχεία που να την οδηγούν στο συμπέρασμα ότι ισχύει κάτι τέτοιο.

(1) Κοινοτικές κατευθυντήριες γραμμές όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων, ΕΕ C 288 της 9.10.1999.